D-dag vir Henri van BredaHenri van Breda in die hof 12 Februarie) Foto: ANA Die 23-jarige Henri van Breda sal vandag hoor of hy skuldig bevind word aan die moord op sy ouers, Martin en Theresa, en sy ouer broer, Rudi, asook poging tot moord op sy suster, Marli. Die opspraakwekkende verhoor in die saak wat in die media bekend geword het as die Stellenbosch-bylmoorde het reeds in April 2017 begin en talle Suid-Afrikaners het die hofverrigtinge met ŉ valkoog dopgehou. Die Van Breda-gesin is in Januarie 2015 by hul huis op die De Zalze-landgoed in Stellenbosch met ŉ byl aangeval. Martin, Theresa en Rudi het op die toneel gesterf, terwyl Marli met kritieke beserings in die hospitaal opgeneem is. Marli het wonderbaarlik die voorval oorleef, maar ly sedertdien aan geheueverlies en kan glad nie die gebeure van dié tragiese aand onthou nie. Henri het slegs geringe beserings opgedoen, wat die staat tydens die hofverrigtinge aangevoer het self toegedien is. Van Breda beweer ŉ inbreker, gewapen met ŉ byl en ŉ mes, het die gesin aangeval en hy kon daarin slaag om die aanvaller te ontwapen voordat laasgenoemde op die vlug geslaan het. Van Breda voer verder aan dat hy sy bewussyn verloor het oomblikke ná die aanval op die gesin en eers ure later wakker geword het en hulp kon ontbied. Van Breda staan tereg op drie aanklagte van moord, ŉ aanklag van poging tot moord en ŉ aanklag van dwarsboming van die gereg. Hy ontken skuld op al die aanklagte teen hom. Regter Siraj Desai sal na verwagting vandag in die Wes-Kaapse hooggeregshof uitspraak lewer. Die hofverrigtinge begin om 10:00. Lees alle vorige berigte oor Henri van Breda op Maroela Media.